Twee kritiek ná transitorooftogDie toneel waar die transitorooftog plaasgevind het. Foto: Twitter via @SeomeNtsoane Twee mans is in ŉ kritieke toestand nadat hulle Maandagoggend tydens ŉ transitorooftog in die Johannesburgse sakesentrum geskiet is. Russel Meiring, woordvoerder van ER24, het gesê paramedici is omstreeks 11:25 na die toneel in Marshalltown ontbied. Die polisie was reeds op die toneel. Volgens Meiring het twee veiligheidswagte naby die transitovoertuig gelê. Albei was in ŉ kritieke toestand. Meiring het gesê die mans is op die toneel behandel en na ŉ nabygeleë hospitaal gehaas. Kapt. Kay Makhubele, provinsiale polisiewoordvoerder, het aan Maroela Media gesê hy probeer nog al die feite rondom die voorval vasstel en sal later ŉ verklaring hieroor uitreik. Die transitorooftog volg ná ŉ transitorooftog Saterdag op die R24 aan die Oos-Rand waartydens ŉ transitovoertuig ten aanskoue van talle motoriste opgeblaas is. In ŉ soortgelyke voorval is ŉ veiligheidswag Saterdag tydens ŉ transitorooftog in Athlone, Kaapstad, doodgeskiet. In Mokopane in Limpopo het die polisie Saterdagoggend ŉ beplande transitorooftog gestuit nadat hulle ŉ wenk van die publiek ontvang het. Die polisie het die verdagtes se voertuig op ŉ pad buite Mokopane voorgekeer en ŉ skietgeveg het ontstaan. Twee verdagtes is doodgeskiet en een is ernstig gewond. Twee ander verdagtes was ongedeerd en is in hegtenis geneem.